የኢትዮጵያ ንግድ ባንክ ሠራተኞች መብታችንን የሚጋፋ ድርጊት ተፈጸመብን አሉ
የኢትዮጵያ ንግድ ባንክ እ.ኤ.አ. በሚያዝያ ወር 2017 ሁለተኛ ዲግሪ ያላቸውን ሠራተኞች መልምሎ የቀጠረበት መንገድ የባንኩ ቋሚ ሠራተኞችን መብት የተጋፋ ነው ተብሎ ቅሬታ ቀረበበት፡፡ ባንኩ በበኩሉ አዳዲስ ሠራተኞችን የመለመለው የቋሚ ሠራተኞችን መብት ለመንካት ሳይሆን፣ ብቃት ያላቸውን ሠራተኞች ለመቅጠር መሆኑን አስታውቋል፡፡ባንኩ ሕግ የጣሰ ተግባር እየፈጸመ መሆኑን የሚናገሩት ሠራተኞቹ፣ ባንኩ የ‹‹ማኔጅመንት ትሬኒ ማስተርስ ቅጥር›› በማለት የፈጸመው የሠራተኞች ምልመላ ሕግ የጣሰና አድሏዊ አሠራር መሆኑን ለሪፖርተር ገልጸዋል፡፡ባንኩ ‹ማኔጅመንት ትሬኒ› በማለት ባወጣው የማስተርስ ቅጥር ምልመላ ከ250 በላይ ቋሚ ሠራተኞችና 300 የሚሆኑ የውጭ ተወዳዳሪዎች መመዝገባቸውን የገለጹት ሠራተኞቹ፣ ድርጊቱ የባንኩ አስተዳደር ከመሠረታዊ ሠራተኛ ማኅበር ጋር ያደረገውን ስምምነት የሚጥስ መሆኑን አስረድተዋል፡፡የባንኩ አስተዳደር (ማኔጅመንት) እና የሠራተኛ ማኅበሩ ባደረጉት 12ኛው የኅብረት ስምምነት አንቀጽ 13፣ ‹‹ባንኩ አዲስ ሠራተኛ የሚቀጥረው በዝውውር ወይም በደረጃ ዕድገት ቦታውን የሚሸፍንና ተፈላጊውን መመዘኛ ማሟላት የሚችል ቋሚ ሠራተኛ ሲታጣ ብቻ ነው፤›› የሚል ቢሆንም፣ ስምምነቱን በማፍረስ ቅጥር መፈጸሙን ተናግረዋል፡፡በባንኩ ውስጥ በትምህርት ዝግጅትም ሆነ በልምድ ብቃት ያላቸው ሠራተኞች እያሉ፣ በተደረገው አዲስ ምልመላ ከውጭ ተወዳዳሪዎች 79 ሲቀጠሩ ከውስጥ ወይም ከቋሚ ሠራተኞች 21 ብቻ መወሰዳቸው እንዳሳዘናቸውም አስረድተዋል፡፡ባንኩ የሠራውን ስህተት እንዲያርም ለፕሬዚዳንቱ አቶ በቃሉ ዘለቀ ቅሬታ ያስገቡ ቢሆንም ምላሽ ማጣታቸውን የሚናገሩት ሠራተኞቹ፣ ጉዳዩ ዝም ተብሎ የሚታይ አይደለም ብለዋል፡፡ የደረሰባቸው የመድልዎ አሠራር ለማስቆምና አስመርምሮ ተገቢው ውጤት ላይ ለመድረስ ለፌዴራል የሥነ ምግባርና ፀረ ሙስና ኮሚሽንና ለእንባ ጠባቂ ኮሚሽን ማሳወቃቸውን ተናግረዋል፡፡ የፌዴራል የሥነ ምግባርና ፀረ ሙስና ኮሚሽን ግን ቅሬታቸውንና ጥቆማቸውን እንዳልተቀበላቸው ጠቁመዋል፡፡ ድርጊቱ የተፈጸመው ሕግ ተጥሶ በመሆኑ የሚመለከታቸው የዴሞክራሲ ተቋማትና አስፈጻሚዎች የማያስቆሙት ከሆነ፣ መብታቸውን በሕግ ለማስከበር እንደሚገደዱም አክለዋል፡፡ሠራተኞቹ ደረሰብን ለሚሉት በደል ሪፖርተር ያነጋገራቸው የኢትዮጵያ ንግድ ባንክ ኮሙዩኒኬሽን ተጠባባቂ ሥራ አስኪያጅ አቶ በልሁ ታከለ፣ የባንኩ የ‹ማኔጅመንት ትሬኒ› ፕሮግራም ከጀመረ ዓመታት እንደተቆጠሩ አስታውሰዋል፡፡ ባንኩ ሥራውን እያስፋፋና ተደራሽነቱን በብቃት ለመወጣት በቂና ጥራት ያለው የሰው ኃይል አዘጋጅቶ ማስቀመጥ ስላለበት፣ ይህንን አሠራር ተግባራዊ በማድረግ ላይ ነው ብለዋል፡፡ ይህንን የሚያደርገው ልዩ ለሆነ የሥራ ዓይነት ማስታወቂያ አውጥቶ ሳይሆን፣ ለሚከፍታቸው አዳዲስ ቅርንጫፎች በኃላፊነት የሚመድባቸውን ሠራተኞች ለማዘጋጀት ብቻ መሆኑን አስረድተዋል፡፡ባንኩ በሁለተኛው የዕድገትና ትራንስፎርሜሽን ዕቅድ አምስት ዓመታት የሥራ ዘመን በየዓመቱ አንድ መቶ ቅርንጫፎችን ለመክፈት ዕቅድ ነድፎ በመንቀሳቀስ ላይ መሆኑን የገለጹት አቶ በልሁ፣ የሚከፈቱትን ቅርንጫፎች ብቃት ያላቸው ሠራተኞች መምራት አለባቸው ብለዋል፡፡ ለዚህም የራሱን ብቃት ያላቸው ሠራተኞች አዘጋጅቶና አሠልጥኖ መጠበቅ ስላለበት ያንን እያከናወነ መሆኑን በማስረዳት፣ ባንኩ ሕግ የተላለፈበት ምንም ዓይነት ድርጊት እንደሌለ አስረድተዋል፡፡ ‹‹አንዳንድ ሠራተኞች አሠራሩን እያወቁ ሆን ብለው የማይሆን ነጥብ በማንሳት፣ ለሠራተኛውና ለባንኩ ደንበኞች ያልሆነ መልዕክት ለማስተላለፍ እየተሯሯጡ ነው፤›› ሲሉም አውግዘዋል፡፡  